Na temelju članka 95. stavka 1. Zakona o komunalnom gospodarstvu (“ Narodne novine” broj 68/18) i članka 30. Statuta Općine Sveti Ivan Žabno (“Službeni glasnik Koprivničko-križevačke županije” broj 10/13. i 2/18), Općinsko vijeće Općine Sveti Ivan Žabno na 11. sjednici održanoj 28. studenoga 2018. godine donijelo je

ODLUKU

o komunalnoj naknadi na području Općine Sveti Ivan Žabno

1. OPĆE ODREDBE

Članak 1.

Ovom se Odlukom utvrđuju uvjeti i mjerila za plaćanje komunalne naknade na području Općine Sveti Ivan Žabno ( u daljnjem tekstu: Općina) i to:

* naselja u Općini u kojima se naplaćuje komunalna naknada,
* područje zone u Općini u kojoj se naplaćuje komunalna naknada,
* koeficjent zone (Kz) za zonu u Općini u kojoj se naplaćuje komunalna naknada,
* koeficjenti namjene (Kn) za nekretnine za koje se plaća komunalna naknada,
* rokovi plaćanja komunalne naknade,
* nekretnine važne za Općinu koje se u potpunosti ili djelomično, oslobađaju od plaćanja komunalne naknade,
* opći uvjeti i razlozi zbog kojih se u pojedinim slučajevima odobrava djelomično ili potpuno oslobađanje od plaćanja komunalne naknade.

Članak 2.

Komunalna naknada je novčano javno davanje koje se plaća za održavanje komunalne infrastrukture.

Komunalna naknada je prihod proračuna Općine koji se koristi za financiranje održavanja i građenja komunalne infrastrukture. Na temelju ove Odluke Općinskog vijeća Općine Sveti Ivan Žabno (u daljnjem tekstu: Općinsko vijeće), komunalna naknada može se koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te za poboljšanje energetske učinkovitosti zgrada u vlasništvu Općine, ako se time ne dovodi u pitanje mogućnost održavanja i građenja komunalne infrastrukture.

# OBVEZNICI KOMUNALNE NAKNADE

Članak 3.

Komunalnu naknadu plaćaju vlasnici odnosno korisnici:

1. stambenog prostora,
2. poslovnog prostora,
3. garažnog prostora,
4. građevinskog zemljišta koje služi u svrhu obavljanja poslovne djelatnosti,
5. neizgrađenog građevinskog zemljišta.

Članak 4.

Komunalna naknada plaća se za nekretnine iz članka 3. ove Odluke koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanje javne rasvjete te koje je opremljeno najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Općine.

Članak 5.

Građevinskim zemljištem sukladno ovoj Odluci smatra se zemljište koje se nalazi unutar ili izvan granica građevnoga područja, a na kojemu se obavlja poslovna djelatnost.

Članak 6.

Neizgrađenim građevinskim zemljištem u smislu ove Odluke smatra se zemljište koje se nalazi unutar granica građevinskog područja na kojemu se u skladu s propisima kojima s uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola.

Neizgrađenim građevinskim zemljištem smatra se i zemljište na kojemu se nalazi ruševina zgrade.

Članak 7.

Komunalnu naknadu plaća vlasnik odnosno korisnik nekretnine iz članka 3. ove Odluke.

Korisnik nekretnine iz stavka 1. ovoga članka plaća komunalnu naknadu:

1. ako je na njega obveza plaćanja te naknade prenesena pisanim ugovorom

2. ako nekretninu koristi bez pravne osnove ili

3. ako se ne može utvrditi vlasnik.

Vlasnik nekretnine solidarno jamči za plaćanje komunalne naknade ako je obveza plaćanja te naknade prenesena na korisnika nekretnine pisanim ugovorom.

Članak 8.

Obveza plaćanja komunalne naknade nastaje:

1. danom izvršnosti uporabne dozvole odnosno danom početka korištenja nekretnine koja se koristi bez uporabne dozvole,

2. danom sklapanja ugovora kojim se stječe vlasništvo ili pravo korištenja nekretnine,

3. danom pravomoćnosti odluke tijela javne vlasti kojim se stječe vlasništvo nekretnine

4. danom početka korištenja nekretnine koja se koristi bez pravne osnove.

Obveznik plaćanja komunalne naknade dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade prijaviti Jedinstvenom upravnom odjelu nastanak te obveze odnosno promjenu tih podataka.

Pod drugim podacima bitnim za utvrđivanje obveze plaćanja komunalne naknade iz stavka 2. ovoga članka smatra se promjena obračunske površine nekretnine ili promjena namjene nekretnine.

Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.

1. KRITERIJI ZA ODREĐIVANJE KOMUNALNE NAKNADE

Članak 9.

Komunalna naknada plaća se u slijedećim naseljima na području Općine:

1. Brdo Cirkvensko
2. Brezovljani
3. Cepidlak
4. Cirkvena
5. Hrsovo
6. Kenđelovec
7. Kuštani
8. Ladinec
9. Markovac Križevački
10. Novi Glog
11. Predavec Križevački
12. Raščani
13. Sveti Ivan Žabno
14. Sveti Petar Čvrstec
15. Škrinjari i
16. Trema.

Članak 10.

U Općini se utvrđuje jedna zona za plaćanje komunalne naknade koja obuhvaća područje cijele Općine.

Članak 11.

Koeficjent zone (Kz) na području cijele Općine iznosi koeficijent 1,00.

Članak 12.

Koeficjent namjene (Kn) ovisi o vrsti nekretnine i djelatnosti koja se obavlja i iznosi za:

1. stambeni prostor i poslovni prostor kojeg koriste neprofitne organizacije Kn = 1,00

2. garažni prostor Kn = 1,00

3. poslovni prostor koji služi za obavljanje proizvodnih djelatnosti Kn = 2,00

4. poslovni prostor koji služi za djelatnosti koje nisu proizvodne Kn = 3,00

5. građevinsko zemljište koje služi za obavljanje poslovne djelatnosti

Koeficjent namjene ( Kn ) iznosi 10% od Kn koji je određen za poslovni

prostor Kn = 0,2 ili 0,3

1. neizgrađeno građevinsko zemljište Kn = 0,05

IV. OPĆI UVJETI ZA POTPUNO ILI DJELOMIČNO OSLOBAĐANJE OD PLAĆANJA KOMUNALNE NAKNADE

Članak 13.

Od obveze plaćanja komunalne naknade potpuno će se osloboditi nekretnine važne za Općinu kako slijedi:

1. nekretnine u vlasništvu Općine u slučajevima u kojima bi Općina kao vlasnik ili korisnik zgrada, poslovnog prostora i građevinskog zemljišta bila obveznik plaćanja komunalne naknade,
2. nekretnine koje koriste trgovačka društva, javne ustanove i druge pravne osobe u vlasništvu Općine,
3. nekretnine koje se koriste za vatrogasnu djelatnost,
4. nekretnine u kojima se obavljaju djelatnosti predškolskog odgoja, a kojima je osnivač Općina i nekretnine u kojima se obavlja osnovnoškolsko obrazovanje,
5. nekretnine koje koriste neprofitne organizacije čiji se projekti i programi financiraju iz proračuna Općine Sveti Ivan Žabno.

Članak 14.

Na zahtjev vlasnika, odnosno korisnika nekretnine Jedinstveni upravni odjel Općine Sveti Ivan Žabno (u daljnjem tekstu: Jedinstveni upravni odjel) oslobodit će obveznika plaćanja komunalne naknade za stambeni prostor na njegov zahtjev, ako ispunjava jedan od slijedećih uvjeta i kriterija:

* korisnici stalne pomoći centra za socijalnu skrb po odredbama Zakona o socijalnoj skrbi,
* obitelji poginulih branitelja domovinskog rata,
* invalidi domovinskog rata – u postotku utvrđenog invaliditeta,
* domaćinstva koja nemaju mlađeg člana obitelji od 65 godina starosti i nemaju mjesečni prihod veći od 1.250,00 kuna po članu obitelji,
* ako osoba živi sama i ima primanja do 1.500,00 kuna,
* i u drugim slučajevima ako za to Općinsko vijeće utvrdi da postoje uvjeti i razlozi za oslobađanje.

Rješenje o oslobađanju plaćanja komunalne naknade donosi Jedinstveni upravni odjel.

V. VISINA I OBRAČUN KOMUNALNE NAKNADE

Članak 15.

Komunalna naknada obračunava se po četvornom metru (m²) korisne površine nekretnine koja se utvrđuje na način propisan Uredbom o uvjetima i mjerilima za utvrđivanje zaštićene najamnine (“Narodne novine” broj 40/97. i 117/05), a za građevinsko zemljište po jedinici stvarne površine zemljišta.

Iznos komunalne naknade po četvornome metru (m²) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).

Članak 16.

Vrijednost boda komunalne naknade (B) određuje Općinsko vijeće posebnom odlukom.

VI. ROKOVI PLAĆANJA KOMUNALNE NAKNADE

Članak 17.

Komunalna naknada plaća se tromjesečno, s rokovima dospijeća, kako slijedi:

* 1. kvartal za razdoblje od 1. siječnja do 31. ožujka tekuće godine, dospijeva 15. ožujka tekuće godine,
* 2. kvartal za razdoblje od 1. travnja do 30. lipnja tekuće godine, dospijeva 15. lipnja tekuće godine,
* 3. kvartal za razdoblje od 1. srpnja do 30. rujna tekuće godine, dospijeva 15. rujna tekuće godine
* 4. kvartal za razdoblje od 1. listopada do 31. prosinca tekuće godine, dospijeva 15. prosinca tekuće godine.

Na dospjeli iznos neplaćene komunalne naknade obveznik plaćanja komunalne naknade plaća zateznu kamatu po stopi određenoj važećim propisima.

Članak 18.

Rješenje o komunalnoj naknadi donosi Jedinstveni upravni odjel u skladu s ovom Odlukom o komunalnoj naknadi i Odlukom o vrijednosti boda komunalne naknade (B) u postupku pokrenutom po službenoj dužnosti.

Rješenje iz stavka 1. ovoga članka donosi se do 31. ožujka tekuće godine ako se odlukom Općinskog vijeća mijenja vrijednost boda komunalne naknade (B) ili drugi podatak bitan za njezin izračun u odnosu na prethodnu godinu te u slučaju promjene drugih podataka bitnih za utvrđivanje obveze plaćanja komunalne naknade.

Rješenje iz stavka 1. ovoga članka donosi se i izvršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drukčije.

Protiv rješenja o komunalnoj naknadi i rješenja o njegovoj ovrsi te rješenja o obustavi postupka može se izjaviti žalba ovlaštenom upravnom tijelu Koprivničko- križevačke županije u čijem su djelokrugu poslovi komunalnog gospodarstva.

Članak 19.

Rješenjem o komunalnoj naknadi utvrđuju se:

* iznos komunalne naknade po četvornom metru (m²) obračunske površine,
* obračunska površina nekretnine,
* godišnji iznos komunalne naknade,
* mjesečni iznos komunalne naknade odnosno iznos obroka naknade ako se naknada ne plaća mjesečno,
* rok za plaćanje tromjesečnog iznosa komunalne naknade.

Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornome metru (m²) površine nekretnine.

Ništavo je rješenje o komunalnoj naknadi koje nema sadržaj propisan stavkom 1. ovoga članka.

VII. PRIJELAZNA I ZAVRŠNA ODREDBA

Članak 20.

Stupanjem na snagu ove Odluke prestaje važiti Odluka o komunalnoj naknadi (“Službeni glasnik Koprivničko- križevačke županije” broj 13/01., 8/05., 3/09. i 16/09).

Članak 21.

Ova Odluka objavit će se u “Službenom glasniku Koprivničko- križevačke županije” a stupa na snagu 1. siječnja 2019. godine.

OPĆINSKO VIJEĆE OPĆINE SVETI IVAN ŽABNO

KLASA: 363-03/18-01/07

URBROJ: 2137/19-02/1-18-1

Sveti Ivan Žabno, 28. studenoga 2018.

PREDSJEDNIK:

Krešimir Habijanec